ทรู คอร์ปอเรชั่น

**บริษัท ทรู คอร์ปอเรชั่น จำกัด (มหาชน)** (, ย่อ: TRUE) (เดิม: บริษัท ทรู คอร์ปอเรชั่น จำกัด (มหาชน) (TRUE) และ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) (DTAC) เป็นบริษัทร่วมทุนระหว่างอไรซ์ เวนเจอร์ส กรุ๊ป และเครือเจริญโภคภัณฑ์ เกิดขึ้นจากการควบรวมกิจการกันระหว่าง ทรู คอร์ปอเรชั่น เดิม และดีแทค ในรูปแบบพันธมิตรที่เท่าเทียมกัน (Equal Partnership) เพื่อสร้างบริษัทโทรคมนาคมแห่งใหม่ที่สามารถตอบโจทย์ในยุคดิจิทัลได้อย่างเต็มภาคภูมิ

ปัจจุบัน กลุ่มทรู เป็นโฮลดิงคอมปานีที่ให้บริการสื่อองค์รวมแบบครบวงจร ทั้งด้านโทรคมนาคมพื้นฐานและอินเทอร์เน็ต รายใหญ่ที่สุดในประเทศไทยในด้านจำนวนผู้ใช้งาน ภายใต้เครื่องหมายการค้า *ทรู ออนไลน์* ให้บริการโทรศัพท์มือถือภายใต้เครื่องหมายการค้า *ทรูมูฟ เอช* และ *ดีแทค ไตรเน็ต* ให้บริการโทรทัศน์ระบบบอกรับเป็นสมาชิก *ทรูวิชั่นส์* และรวมไปถึงสื่อบันเทิง ทั้งด้านโทรทัศน์ อินเทอร์เน็ต เกมออนไลน์ โทรศัพท์เคลื่อนที่ ภายใต้แบรนด์ *ทรู ดิจิทัล*

## ประวัติ
### ก่อตั้ง
ทรู คอร์ปอเรชั่น ก่อตั้งขึ้นเมื่อวันที่ 13 พฤศจิกายน พ.ศ. 2533 ในชื่อ *บริษัท ซีพีเทเลคอมมิวนิเคชัน จำกัด* โดย เครือเจริญโภคภัณฑ์ หรือกลุ่มซีพี ได้เข้าทำธุรกิจด้านโทรคมนาคมพื้นฐานที่ยังไม่มีผู้ให้บริการเอกชนเข้าให้บริการ โดยบริษัทรับสัมปทานการให้บริการโทรศัพท์พื้นฐานในเขตพื้นที่กรุงเทพมหานครและปริมณฑลหมวด 6-9 จากองค์การโทรศัพท์แห่งประเทศไทย ซึ่งต่อมาได้ขยายรูปแบบการให้บริการสู่ผู้ให้บริการอินเทอร์เน็ตรายแรกในประเทศไทยที่ดำเนินการครบทั้งระบบ 56 เค และเอดีเอสแอล ภายใต้แบรนด์ *เอเชีย อินโฟเน็ท* ต่อมาได้เปลี่ยนชื่อเป็น *บริษัท เทเลคอมเอเชีย คอร์ปอเรชัน จำกัด* เมื่อวันที่ 20 ธันวาคม พ.ศ. 2534 ก่อนแปรสภาพเป็นบริษัทมหาชนจำกัดในชื่อ *บริษัท เทเลคอมเอเชีย คอร์ปอเรชัน จำกัด (มหาชน)* เมื่อวันที่ 11 กุมภาพันธ์ พ.ศ. 2536 และเข้าจดทะเบียนในตลาดหลักทรัพย์แห่งประเทศไทยเมื่อวันที่ 22 ธันวาคม ปีเดียวกัน ในชื่อย่อหลักทรัพย์ *TA*

ในปี พ.ศ. 2542 เทเลคอมเอเชีย เห็นโอกาสในการเข้าสู่ธุรกิจการให้บริการโทรศัพท์มือถือ จึงได้ริเริ่มให้บริการโทรศัพท์เคลื่อนที่ด้วยการขอรับใบอนุญาตการให้บริการโทรศัพท์ประจำที่แบบพกพาในชื่อ วี พีซีที ก่อนร่วมทุนกับกลุ่มออเรนจ์ จากประเทศฝรั่งเศส เข้าซื้อกิจการ บริษัท ไวร์เลส คอมมิวนิเคชั่นส์ เซอร์วิส จำกัด หรือ ดับบลิวซีเอส เพื่อให้บริการโทรศัพท์เคลื่อนที่ในคลื่นความถี่ 1800 MHz จาก กสท โทรคมนาคม ภายใต้แบรนด์ *ทีเอ ออเรนจ์* เป็นระยะเวลา 12 ปี ตั้งแต่ พ.ศ. 2544 จนถึง พ.ศ. 2556 แต่ใน พ.ศ. 2547 กลุ่มออเรนจ์ได้ตัดสินใจถอนทุนออกจากประเทศไทยโดยการขายหุ้นส่วนที่เหลือทั้งหมดให้กับเทเลคอมเอเชีย กลุ่มทีเอจึงได้เปลี่ยนแปลงภาพลักษณ์ของตัวเองและเปลี่ยนชื่อบริษัทเป็น *บริษัท ทรู คอร์ปอเรชัน จำกัด (มหาชน)* รวมถึงเปลี่ยนชื่อย่อหลักทรัพย์เป็น *TRUE* พร้อมเปลี่ยนแปลงภาพลักษณ์ของแบรนด์ เอเชียอินโฟเน็ต เป็น *ทรู อินเทอร์เน็ต* และ ทีเอ ออเร้นจ์ เป็น *ทรูมูฟ*

ต่อมาใน พ.ศ. 2548 กลุ่มทรูได้เข้าซื้อกิจการยูบีซี โดยการซื้อหุ้นจากผู้ถือหุ้นเดิมคือ MIH (UBC) Holdings B.V. และผู้ถือหุ้นรายย่อยอื่น ๆ เพื่อถอนยูบีซีออกจากตลาดหลักทรัพย์แห่งประเทศไทย ก่อนเปลี่ยนชื่อเป็น *ยูบีซี-ทรู*, *ทรูวิชันส์-ยูบีซี* และ *ทรูวิชันส์* ตามลำดับ และเข้าซื้อกิจการ ฟิวเจอร์ เกมเมอร์ เพื่อริเริ่มเข้าสู่ธุรกิจดิจิทัลเต็มตัว รวมถึงเปิดร้านกาแฟ *ทรู คอฟฟี่* เพื่อเพิ่มรายได้ให้บริษัทอีกทางหนึ่ง

ใน พ.ศ. 2553 กลุ่มทรูได้เข้าซื้อกิจการฮัทซ์ ประเทศไทย จากทั้งกลุ่มฮัทจิสัน และกสท. โทรคมนาคม เพื่อนำคลื่นความถี่ 800 MHz ที่เป็นสัมปทานคงเหลือของฮัทซ์มาดำเนินการโครงข่ายโทรศัพท์มือถือ 3 จี เพื่อให้สอดคล้องกับการหมดสัมปทานของคลื่น 1800 MHz ของทรูมูฟที่จะหมดสัญญาลง แต่ในทางกฎหมายกลุ่มทรูไม่สามารถเข้าดำเนินการบนคลื่นสัมปทานคงเหลือได้ กสท. โทรคมนาคม จึงเปลี่ยนรูปแบบการให้สัมปทานเป็นการดึงคลื่นกลับมาให้บริการภายใต้การดูแลของ กสท. โทรคมนาคม และให้กลุ่มทรูเป็นตัวแทนขายส่งต่อบริการภายใต้แบรนด์ *ทรูมูฟ เอช* เป็นระยะเวลา 14 ปี และนับจากนั้นกลุ่มทรูก็ได้เข้าประมูลคลื่นความถี่ต่าง ๆ และขยายบริการอย่างต่อเนื่อง จนกลายเป็นผู้ให้บริการอันดับ 2 ของประเทศไทยในปัจจุบัน

### ควบรวมกิจการกับดีแทค

เมื่อวันที่ 19 พฤศจิกายน พ.ศ. 2564 สำนักข่าวรอยเตอร์ ได้เผยแพร่บทความว่ากลุ่มเทเลนอร์และเครือเจริญโภคภัณฑ์ กำลังอยู่ในระหว่างการพูดคุยเรื่องการควบรวมกิจการระหว่าง บริษัท โทเทิ่ล แอ็คเซส คอมมูนิเคชั่น จำกัด (มหาชน) หรือดีแทค กับทรู คอร์ปอเรชั่น มูลค่าดีลนี้อาจสูงถึง 7,500 ล้านดอลลาร์สหรัฐฯ และส่งผลให้ธุรกิจโทรคมนาคมประเทศไทยเหลือผู้เล่นเพียงสองราย คือบริษัทใหม่จากการควบรวมระหว่างดีแทคกับทรู และบริษัท แอดวานซ์ อินโฟร์ เซอร์วิส จำกัด (มหาชน) หรือเอไอเอส ซึ่งภายหลังจากที่มีข่าว ทรูและดีแทคได้ส่งจดหมายด่วนขอให้รอความชัดเจนเรื่องการควบรวมกิจการที่จะแจ้งต่อตลาดหลักทรัพย์ต่อไป

ต่อมาเมื่อวันที่ 22 พฤศจิกายน พ.ศ. 2564 เครือเจริญโภคภัณฑ์และกลุ่มเทเลนอร์ ได้แถลงข่าวด่วนเรื่องการควบรวมกิจการระหว่าง ทรู คอร์ปอเรชั่น และ ดีแทค โดยโฮลดิ้งคอมปานีที่จะจัดตั้งขึ้นร่วมกันอย่างเป็นทางการ โดยเครือเจริญโภคภัณฑ์และกลุ่มเทเลนอร์ จะจัดตั้งบริษัทร่วมค้าขึ้นเป็นโฮลดิ้งคอมปานี และบริษัทแห่งนี้จะเสนอซื้อหุ้นทั้งหมดของ ทรู คอร์ปอเรชั่น และดีแทค ด้วยวิธีการแลกหุ้น ภายหลังธุรกรรมเสร็จสิ้น ผู้ถือหุ้นของทั้งทรู และดีแทค จะถือหุ้นบริษัทแห่งนี้ในรูปแบบพันธมิตรที่เท่าเทียมกัน (Equal Partnership) นั่นคือกลุ่มผู้ถือหุ้นของทรูรวมเครือเจริญโภคภัณฑ์จะถือหุ้น 58% และกลุ่มผู้ถือหุ้น ของดีแทครวมถึงเทเลนอร์และบีทีซีเอ็น โฮลดิ้ง ของบุญชัย เบญจรงคกุล จะถือหุ้น 42% และทั้งสองฝ่ายจะมีอำนาจในบริษัทใหม่อย่างเท่าเทียมกัน

ต่อมาเมื่อวันที่ 4 เมษายน พ.ศ. 2565 ที่ประชุมผู้ถือหุ้นของทรู คอร์ปอเรชั่น ได้มีมติอนุมัติการให้ควบรวมกิจการกับดีแทค โดยคาดว่าการควบรวมกิจการจะเสร็จสิ้นในปลายเดือนกันยายนปีเดียวกัน อย่างไรก็ตาม เนื่องจากกระบวนการควบรวมกิจการจำเป็นต้องอยู่ภายใต้การกำกับดูแลของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ทรูและดีแทคจึงจัดการประชุมผู้ถือหุ้นร่วมเป็นครั้งแรกเมื่อวันที่ 3 ตุลาคม เพื่อลงมติขยายเวลาการควบรวมออกไป โดยที่ต่อมา กสทช. มีมติเสียงข้างมากรับทราบการควบรวมกิจการ แต่มีเงื่อนไขว่าจะต้องทำการตลาดในนามแบรนด์ **ทรู** กับ **ดีแทค** ไว้ต่อไปอย่างน้อย 3 ปี

ต่อมาเมื่อวันที่ 12 มกราคม พ.ศ. 2566 คณะกรรมการของทรูและดีแทคได้เรียกประชุมผู้ถือหุ้นร่วมเป็นครั้งที่ 2 และบรรจุวาระการอนุมัติชื่อบริษัทใหม่อย่างเป็นทางการ โดยเห็นพ้องให้ใช้ชื่อเดิมว่า **บริษัท ทรู คอร์ปอเรชั่น จำกัด (มหาชน)** เนื่องจากจะสื่อถึงภาพรวมธุรกิจได้มากกว่า จนกระทั่งวันที่ 20 กุมภาพันธ์ ทั้งทรูและดีแทคก็ได้ขึ้นเครื่องหมาย SP หยุดการซื้อขายหลักทรัพย์ในตลาดหลักทรัพย์แห่งประเทศไทยเป็นการชั่วคราว เพื่อเตรียมการจัดสรรหุ้นสามัญของบริษัทใหม่ รวมถึงทรูได้เปลี่ยนชื่อย่อหลักทรัพย์ พ่วงด้วยชื่อย่อของใบสำคัญแสดงสิทธิอนุพันธ์ทั้งหมดที่เกี่ยวข้อง จาก TRUE เป็น TRUEE เพื่อเข้าสู่กระบวนการแลกหุ้น TRUEE เป็นหุ้น TRUE ใหม่ในสัดส่วน 1:0.60018 จากนั้นเมื่อวันที่ 22 กุมภาพันธ์ ที่ประชุมผู้ถือหุ้นร่วมครั้งที่ 2 ของทรูและดีแทค ได้อนุมัติชื่อบริษัทใหม่ดังกล่าว พร้อมทั้งแต่งตั้งคณะกรรมการและผู้บริหารของบริษัทใหม่ทั้งหมด กระบวนการควบรวมบริษัทเสร็จสมบูรณ์เมื่อวันที่ 1 มีนาคม โดยคณะกรรมการของทรู คอร์ปอเรชั่น (ใหม่) ได้จดทะเบียนควบรวมบริษัทระหว่างทรู (เดิม) กับดีแทค แก่กรมพัฒนาธุรกิจการค้า กระทรวงพาณิชย์ เป็นที่เรียบร้อย ส่งผลให้ทรู (เดิม) สิ้นสภาพการเป็นนิติบุคคลพร้อมกับดีแทค ตลาดหลักทรัพย์แห่งประเทศไทยจึงเพิกถอนหลักทรัพย์ TRUEE และ DTAC ออก และนำหุ้น TRUE (ใหม่) เข้าเป็นหลักทรัพย์จดทะเบียนแทนในวันเดียวกัน และเริ่มการซื้อขายเมื่อวันที่ 3 มีนาคม

ต่อมาเมื่อวันที่ 22 มกราคม พ.ศ. 2569 เทเลนอร์ได้ขายหุ้น TRUE จำนวน 24.95% ให้กับบริษัท อไรซ์ ดิจิทัล เทคโนโลยี จำกัด ในเครือบริษัท อไรซ์ เวนเจอร์ส กรุ๊ป จำกัด ซึ่งก่อตั้งและถือหุ้นทั้งหมดโดยศุภชัย เจียรวนนท์ และทำสัญญาขายหุ้นส่วนที่เหลืออีก 5.35% ภายในระยะเวลา 2 ปี ส่งผลให้เครือเจริญโภคภัณฑ์กลับมาเป็นผู้ถือหุ้นใหญ่ที่สุดใน TRUE ไปโดยปริยาย

## ผู้ถือหุ้นรายใหญ่
* ข้อมูล ณ วันที่ 7 มีนาคม พ.ศ. 2568 

## ผลิตภัณฑ์ในเครือทรู
thumb|ทรูช็อป ที่เซ็นทรัล สีลมคอมเพล็กซ์
* มือถือ
** โทรศัพท์มือถือ 3 จี, 4 จี และ 5 จี โดย ทรูมูฟ เอช (ในนาม ทรู มูฟ เอช ยูนิเวอร์แซล คอมมูนิเคชั่น)
** โทรศัพท์มือถือ 3 จี, 4 จี และ 5 จี โดย ดีแทค (ในนาม ทรู มูฟ เอช ยูนิเวอร์แซล คอมมูนิเคชั่น)
*  ทรูออนไลน์ 
** อินเทอร์เน็ตความเร็วสูง โดย ทรูออนไลน์ (ในนาม ทรู อินเทอร์เน็ต)
** โทรศัพท์บ้าน โดย ทรูออนไลน์ (ในนาม ทรู คอร์ปอเรชั่น และ ทรู ยูนิเวอร์แซล คอนเวอร์เจ้นซ์)
**ไวไฟสาธารณะ โดย ไวไฟ บาย ทรูมูฟ เอช (ในนาม ทรู อินเทอร์เน็ต)
* ทรูวิชั่นส์
** โทรทัศน์แบบบอกรับเป็นสมาชิก โดย ทรูวิชั่นส์ (ในนาม ทรูวิชั่นส์ กรุ๊ป)
** โทรทัศน์ระบบดิจิทัล โดย ทรูโฟร์ยู (ในนาม ทรู ดีทีที)
** สถานีโทรทัศน์ข่าว โดย ทีเอ็นเอ็น 16 (ในนาม ไทย นิวส์ เน็ตเวิร์ค (ทีเอ็นเอ็น))
** ค่ายเพลง โดย ทรูแฟนเทเชีย และ ไอแอมมิวสิค (ในนาม แพนเทอร์ เอ็นเทอร์เทนเมนท์)
** บริการขายสินค้าผ่านโทรทัศน์ โดย ทรู ช็อปปิ้ง (ในนาม ทรู จีเอส)
** ผู้แทนจำหน่ายในประเทศไทยของ เอสเอ็มเอนเตอร์เทนเมนต์ โดย เอสเอ็มทรู
** ผู้จัดงานแสดงนิทรรศการ โดย เทโร ทรูวิชั่นส์ (ร่วมทุนกับเทโร เอ็นเตอร์เทนเม้นท์)

## อ้างอิง

## แหล่งข้อมูลอื่น
* 
* เว็บไซต์ทางการเดิม 
* เว็บไซต์รวมโปรโมชั่นสำหรับซิมเติมเงิน

หมวดหมู่:ทรูคอร์ปอเรชั่น
หมวดหมู่:บริษัทไทยที่ก่อตั้งในปี พ.ศ. 2533
หมวดหมู่:เครือเจริญโภคภัณฑ์
หมวดหมู่:ธุรกิจการสื่อสารในประเทศไทย
หมวดหมู่:เทเลนอร์
หมวดหมู่:บริษัทที่ตั้งอยู่ในกรุงเทพมหานคร
หมวดหมู่:การเสนอขายหุ้นครั้งแรกให้แก่สาธารณชนในปี พ.ศ. 2536